b"\n_START_ARTICLE_\nCerkev sv. Donata, Piran\n_START_SECTION_\nZgodovina cerkve\n_START_PARAGRAPH_\nCerkev sv. Donata se v pisanih virih omenja prvi\xc4\x8d leta 1325, \xc4\x8deprav je verjetno nastala \xc5\xbee pred tem letom. Cerkev je bila zgrajena na pobudo dru\xc5\xbeine Del Senno, ki je v Piran pri\xc5\xa1la v 13. stoletju, posve\xc4\x8dena pa je mu\xc4\x8deniku svetemu Donatu. Njene podobe iz \xc4\x8dasa nastanka ne poznamo. Bogoslu\xc5\xbeju je slu\xc5\xbeila vse do leta 1824. Leta 1940 so oltar prenesli v kapelo v Portoro\xc5\xbe. Baro\xc4\x8dna fasada cerkve iz  poznega 17. stoletja, z umirjenim klasicisti\xc4\x8dnim spodnjim in razigrano razgibanim zgornjim delom (gl. fotografija 1), ustvarja slikovit poudarek v ambientu trga, ki ga je barok temeljito preoblikoval. Leta 1776 so na mestu starej\xc5\xa1ega vodnjaka na trgu zgradili velik vodohran (cisterno), oblikovano kot dvignjeno pravokotno kamnito plo\xc5\xa1\xc4\x8dad. Mesto je v 18. stoletju s tem re\xc5\xa1ilo funkcionalni problem oskrbe z vodo izjemno domiselno, urbanisti\xc4\x8dno in oblikovno kvalitetno. V prvi polovici 20. stoletja pa je mesto Piran potrebo po bolj\xc5\xa1i oskrbi z elektri\xc4\x8dno energijo re\xc5\xa1evalo tako, da je, ob ohranitvi fasadne kulise, poru\xc5\xa1ilo kvalitetno sakralno arhitekturo in na njeno mesto postavilo transformatorsko postajo.\n_START_SECTION_\nPrenova cerkve\n_START_PARAGRAPH_\nDana\xc5\xa1njo podobo je cerkev dobila po prenovi konec 80 let 20. stoletja, po projektu arhitekta Borisa Podrecce. Prenova je bila arhitektu v izziv, saj so morali fasada in zunanji gabariti ostati isti, spremenila pa se je namembnost po zahtevah investitorja. Dekonsakralni cerkvi je bilo potrebno vrniti dostojanstvo navkljub novi vsebini, ki je obsegala tako galerijsko-razstavno kot tudi prodajno dejavnost. Galerija obsega razstavni prostor, prodajni prostor in klet._NEWLINE_Razstavni prostor je nad \xc2\xbbbaldahinom\xc2\xab, pod lesenim ostre\xc5\xa1jem v obliki obrnjene konstrukcije ladijskega dna in med obrnjenima oknoma iz prosojnega alabastra, ki sta v nasproti le\xc5\xbee\xc4\x8dih fasadah. Prodajni prostor se nahaja  pod navedenim baldahinom, ki tvori strop nad \xc2\xbboltarno menso\xc2\xab, slu\xc5\xbee\xc4\x8do kot prodajni pult. Iz galerije - nadstropja, ki tako obsega skoraj ves prostor, je mogo\xc4\x8de opazovati po stenah obe\xc5\xa1ene slike. Klet (\xc2\xbbkripta\xc2\xab) odtlej slu\xc5\xbei za depo, pisarno in kot pomo\xc5\xbeni prostor. Baldahin je tudi povezovalni del, ki se s prednjimi podporniki nemoteno nadaljuje v kletni prostor, skozi odprtino v tleh._NEWLINE_Prenova spomeni\xc5\xa1kega objekta Sv. Donat je bila nagrajena s Steletovim priznanjem za leto 1992, ki so ga prejeli arhitekt Boris Podrecca, Anton Mikeln, Alenka Pintar in Gregor Pintar.\n_START_SECTION_\nCerkev - galerija\n_START_PARAGRAPH_\nV arhitekturni zasnovi prenove objekta je bil namen zdru\xc5\xbeiti \xc2\xbbstaro sakralno\xc2\xab\xc2\xa0z _NEWLINE_\xc2\xbbnovim profanim\xc2\xab, to je galerijo in prodajalno. Koncept prenove cerkve Sv. Donata za novo galerijsko dejavnost je bil pri tem podrejen obstoje\xc4\x8di sakralni zasnovi cerkve: galerija - baldahin, parter - mensa, klet \xe2\x80\x93 kripta._NEWLINE_Dejavnost galerije je prirejanje samostojnih razstav slovenskih in tujih umetnikov. Predstavljanje del slovenskih umetnikov v mednarodnem prostoru poteka samostojno ali v sodelovanju s slovenskimi (Obalne galerije Piran, Mestna galerija Ljubljana) in tujimi galerijami (Npr. ARCO Madrid, Olympia London, Cass collection London - Chichester idr.). Vsakoletno galerija gosti tudi arhitekturno otografsko razstavo na Piranskih dnevih arhitekture. _NEWLINE_Zaradi financiranja galerijske dejavnosti je del prostorov namenjen prodaji razli\xc4\x8dnih umetni\xc5\xa1kih del in papirne galanterije.\n_START_SECTION_\nObjave v strokovnih publikacijah\n_START_PARAGRAPH_\nDomus-Italija 1991, Casa Vogue - Italija 1991, L'architecture D'haujourdhui - Francija 1991, Bauforum - Austrija 1991, El Croquis - \xc5\xa0panija 1992, Sinteza - Slovenija 1991, Monografija Boris Podrecca - Nem\xc4\x8dija 1993, Arh. Boris Podrecca: Galerija Sv. Donat (katalog) 1990."